**PRELIMINARIOJI RANGOS SUTARTIS NR. MD-2019-02**

2019 m. sausio 21 d. Klaipėda

**Akcinė bendrovė „Klaipėdos nafta“**, kuriai atstovauja generalinis direktorius Mindaugas Jusius, veikiantis pagal Bendrovės įstatus(toliau – **Užsakovas**)*,* ir

**UAB „Elektrėnų energetikos remontas“**, kuriai atstovauja direktorius Arūnas Juozaitis, veikiantis pagal Bendrovės įstatus (toliau – **Rangovas**)

(toliau šios sutarties tekste Užsakovas ir Rangovas kartu vadinami **Šalimis**, o kiekvienas atskirai – **Šalimi**)

susitarė ir sudarė preliminariąją rangos sutartį (toliau – **„Preliminarioji sutartis“**):

1. **Sutarties sąvokos**
	1. **Atnaujintas varžymasis** – procedūra, kurios metu Užsakovas Preliminariosios sutarties galiojimo laikotarpiu, teikdamas konkretų Užsakymą, atnaujina Rangovų varžymąsi dėl Darbų, kaip nurodyta šios Preliminariosios Sutarties 7 skirsnyje.
	2. **Darbai –** Rangovo siūlomi darbai, atitinkantys prie Pirkimo sąlygų pateiktą Techninę užduotį, kurie gali būti atliekami Užsakovui pagal Pagrindinę sutartį.
	3. **Galutinės kainos dalys -** Atnaujinto varžymosi metu Rangovo pasiūlyti papildomų medžiagų, mechanizmų, darbo užmokesčio, statybvietės išlaidų, tiesioginių ir netiesioginių išlaidų procentai.
	4. **Kvalifikuotas sertifikatas** – turi tą pačią reikšmę kaip nurodyta Lietuvos Respublikos elektroninio parašo įstatyme.
	5. **Pagrindinė sutartis** – rangos sutartis, kurią vadovaudamiesi šios Preliminariosios sutarties nuostatomis po Atnaujinto varžymosi sudaro Rangovas ir Užsakovas.
	6. **Pasiūlymas** – vykdant Pirkimo procedūras Rangovo pateiktas dokumentas kartu su kvalifikaciją patvirtinančiais dokumentais.
	7. **Pirkimas** – specialiųjų statybos darbų (mechanikos) AB „Klaipėdos nafta“ objektuose pirkimas.
	8. **Pirkimo dokumentai** – Užsakovo Pirkimo procedūrų metu pateiktų dokumentų visuma, kuriais vadovaujantis Rangovai pateikė pasiūlymus;
	9. **Preliminarioji sutartis** – ši sutartis, sudaryta tarp Užsakovo ir Rangovo bei visos ir bet kuri kita Preliminarioji (-sios) sutartis (-ys), sudarytos su kitais Pirkimą laimėjusiais, preliminariąsias sutartis pasirašyti pakviestais ir pasirašiusiais Rangovais, kurios (kurių) tikslas – nustatyti sąlygas, taikomas Pagrindinėms sutartims, kurios bus sudarytos per Preliminariosios (-iųjų) sutarties (-čių) galiojimo laikotarpį.
	10. **Preliminariosios sutarties kainos dalys** – papildomų medžiagų, mechanizmų, darbo užmokesčio, statybvietės išlaidų, tiesioginių ir netiesioginių išlaidų procentai, nurodyti Rangovo Pasiūlyme.
	11. **Rangovai -** Pirkimą laimėję tiekėjai, su kuriais sudaromos Preliminariosios sutartys.
	12. **Saugus elektroninis parašas –** turi tą pačią reikšmę kaip nurodyta Lietuvos Respublikos elektroninio parašo įstatyme.
	13. **Subrangovas –** trečiasis asmuo, kurį šios Preliminarios sutarties nustatyta tvarka pasitelkia Rangovas savo sutartinių įsipareigojimų vykdymui.
	14. **Užsakymas** – Užsakovo Atnaujinto varžymosi procedūros metu Rangovams, su kuriais sudarytos Preliminariosios sutartys, pateikiama informacija apie konkrečius perkamus Darbus ir taikomas procedūras, kuria turi vadovautis Rangovas, teikdamas pasiūlymą Atnaujinto varžymosi procedūros metu.
	15. **Techninė užduotis** – dokumentas, kuriame nustatyti reikalavimai Darbams.
	16. **Užsakovas –** akcinė bendrovė „Klaipėdos nafta“.
	17. **Pradinė sutarties vertė -** lėšų suma, kurią planuojama skirti sutartyje nurodytų darbų įsigijimui.
2. **Preliminariosios sutarties įsigaliojimas, struktūra ir aiškinimas**
	1. Preliminarioji sutartis įsigalioja nuo jos pasirašymo.
	2. Preliminarioji sutartis galioja 18 (aštuoniolika) mėnesių, neviršijant Preliminariosios sutarties 4.2 punkte nurodytos Pradinės sutarties vertės, priklausomai nuo to, kuri iš šių sąlygų įvyks ankščiau.
	3. Sudarydamas šią Preliminariąją sutartį Užsakovas neįsipareigoja teikti Užsakymų pagal visą Techninėje užduotyje numatytą apimtį ir sudaryti Pagrindinės sutarties.
	4. Pagal šią Preliminariąją sutartį sudaromų Pagrindinių sutarčių skaičius nėra ribojamas. Pagrindinės sutarties sudarymas neturi įtakos kitų pagal šią Preliminariąją sutartį sudarytų Pagrindinių sutarčių galiojimui, išskyrus, jei tai numatyta Pagrindinėje sutartyje.
	5. Užsakovas turi teisę sudaryti Sutartis su keliais Rangovais, su kuriais yra pasirašytos Preliminariosios sutartys, t.y. Pagrindinės sutarties sudarymas su Rangovu negali būti aiškinamas kaip apribojantis Užsakovo teisę sudaryti Pagrindinę sutartį(-is) su kitais Rangovais, su kuriais yra pasirašytos Preliminariosios sutartys.
	6. Ši Preliminarioji sutartis yra vientisas ir nedalomas dokumentas, kurią sudaro toliau išvardinti dokumentai. Preliminariosios sutarties ir jos pagrindu sudaromų Sutarčių aiškinimo ir taikymo tikslais nustatoma tokia Preliminariosios sutarties dokumentų pirmenybės tvarka:
		1. Atnaujinto varžymosi procedūros metu Užsakovo pateiktas Užsakymas;
		2. Techninės užduotys;
		3. Pagrindinė sutartis (su priedais);
		4. Rangovų Atnaujinto varžymosi procedūros metu pateikti pasiūlymai;
		5. Preliminarioji sutartis (su priedais);
		6. Kvietimas sudaryti Preliminariąją sutartį;
		7. Rangovų galutiniai Pasiūlymai;
		8. Šalių derybų protokolai, sudaryti vykdant Pirkimo procedūras ir Rangovų patikslinti pasiūlymai, jei tokie dokumentai buvo sudaryti;
		9. Užsakovo sudaryti pirkimo dokumentų paaiškinimai ir patikslinimai, jei tokie buvo pateikti;
		10. Pirkimo sąlygos;
		11. Rangovų Pasiūlymai kartu su kvalifikaciją patvirtinančiais dokumentais.
	7. Jei Preliminariosios sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Preliminariosios sutarties dokumente, visuomet yra laikomos pakeičiančiomis žemesnės galios Preliminariosios sutarties dokumente nustatytas analogiškas taisykles nuo Preliminariosios sutarties sudarymo dienos.
	8. Jei Preliminariosios sutarties dokumentai nenustato kitaip, Preliminariosios sutarties tekstas turi būti suprantamas taikant šias pagrindines aiškinimo taisykles:
		1. Žodžiai, žymintys konkrečią asmens lytį, reiškia bet kurią lytį;
		2. Žodžiai, žymintys vienaskaitą, reiškia ir daugiskaitą, žodžiai, žymintys daugiskaitą, reiškia ir vienaskaitą;
		3. Žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
		4. „raštu“ reiškia visas šios Preliminariosios sutarties dokumentuose nustatytas taisykles, taip pat bet kurios Šalies sudarytus popierinius ir (arba) elektroninius dokumentus bei bet kokius Preliminariojoje sutartyje nurodytomis komunikacijos priemonėmis kitai Šaliai pateiktus pranešimus.
		5. Visos šioje Preliminariojoje sutartyje vartojamos sąvokos ir terminai turi bendrinę reikšmę arba artimiausią Preliminariosios sutarties pobūdžiui specialiąją reikšmę, jei Preliminariojoje sutartyje nėra nustatyta ir paaiškinta kitokia jų reikšmė.
	9. Jeigu kuri nors šios Preliminariosios sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Preliminariosios sutarties nuostatų. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek įmanoma, turėtų tą patį rezultatą kaip ir pakeistoji norma.
	10. Jei kuri nors Šalis ilgą laiką nesinaudoja kokia nors Preliminariojoje sutartyje numatyta teise, tai nėra ir negali būti aiškinama kaip tokios teisės atsisakymas.
	11. Preliminariosios sutarties skyrių, punktų ir kitokių dalių pavadinimai naudojami tik patogumo tikslu ir neturi įtakos Preliminariosios sutarties aiškinimui.
3. **Preliminariosios sutarties taikymo sritis**
	1. Preliminariąja sutartimi Užsakovas ir Rangovas susitaria nustatyti sąlygas, kurios bus taikomos jos pagrindu ateityje sudaromoms Pagrindinėms sutartims, kurios bus sudarytos tarp Rangovo ir Užsakovo per šios Preliminariosios sutarties galiojimo laikotarpį.
	2. Reikalavimai Darbams aprašyti Techninėje užduotyje. Už Darbų atitikimą šiame punkte nustatytiems reikalavimams yra atsakingas Rangovas.
	3. Šia Preliminariąja sutartimi Šalys taip pat susitaria dėl Pagrindinių sutarčių sudarymo sąlygų ir tvarkos.
4. **Darbų apimtis ir kaina**
	1. Preliminari perkamų Darbų apimtis Preliminariosios sutarties galiojimo laikotarpiu nurodyta Techninėje užduotyje. Užsakovas, pateikdamas Užsakymą, patikslins (detalizuos) konkrečių Darbų apimtis. Užsakovas pirks Darbus pagal poreikį ir nėra įsipareigojęs nupirkti Techninėje užduotyje nurodytos Darbų apimties. Minimali planuojama perkamų darbų apimtis – 50% nuo pradinės preliminariosios sutarties vertės.
	2. Pradinė Preliminariosios sutarties vertė yra 2 500 000 EUR (du milijonai penki šimtai tūkstančių eurų), neįskaitant PVM.
	3. Preliminariosios sutarties priede Nr. 3 fiksuojamos Preliminariosios sutarties kainos dalys. Atnaujinto varžymosi metu Rangovas pasiūlo Galutines kainos dalis.
	4. Kiekviena iš Rangovo siūlomų Galutinių kainos dalių negali būti didesnė, nei atitinkama Preliminariosios sutarties kainos dalis, nurodyta priede Nr. 3.
	5. Į Galutines kainos dalis turi būti įskaičiuoti visi mokesčiai ir visos išlaidos, įskaitant visus reikiamus įrengimus bei mechanizmus tam Darbui atlikti, montavimą, Rangovo personalo darbą, medžiagas, priežiūrą, paleidimą, derinimą, bandymus, netiesiogines išlaidas, pelną kartu su galimai numatoma Rangovo rizika, reikalingi tinkamam Pagrindinės sutarties įgyvendinimui.
	6. Rangovai prisiima visą riziką dėl to, kad ne nuo Užsakovo priklausančių aplinkybių padidės su Preliminariosios sutarties ir/ar Pagrindinės sutarties vykdymu susijusios Rangovų išlaidos ir Rangovams Preliminariosios sutarties ir/ar Pagrindinės sutarties vykdymas taps sudėtingesnis (Rangovams padidės įsipareigojimų vykdymo kaina), išskyrus atvejus, kai kainos padidėjimas atsirado dėl papildomų valstybinių institucijų reikalavimų ar delsimo suderinti dokumentus ne dėl Rangovo kaltės – tokiu atveju šį kainos padidėjimą Užsakovas apmoka papildomai. Preliminariosios sutarties kainos dalys ir Galutinės kainos dalys nebus didinamos, išskyrus šioje Preliminariojoje sutartyje aiškiai numatytus atvejus. Rangovų įsipareigojimų vykdymo kainos padidėjimas nesuteikia Rangovams teisės sustabdyti Preliminariosios sutarties ir/ar Pagrindinės sutarties vykdymo ar atsisakyti Preliminariosios sutarties ir/ar Pagrindinės sutarties šiuo pagrindu.
	7. Darbai bus atliekami tik pagal atskirus raštiškus (el. paštu) Užsakovo pateiktus Užsakymus Preliminariosios sutarties galiojimo laikotarpiu, atnaujinant Rangovų varžymąsi dėl Darbų atlikimo, kaip nurodyta šios Preliminariosios sutarties 7 skirsnyje.
	8. Užsakovas mokės Atnaujintą varžymąsi laimėjusiam Rangovui Užsakyme ir Pagrindinėje sutartyje nustatyta tvarka.
	9. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Preliminarios sutarties kaina (neįskaitant PVM) nesikeičia, o bendra Darbų kaina yra perskaičiuojama atitinkamai pasikeitusio PVM tarifo dydžiui.
5. **Šalių patvirtinimai ir garantijos**
	1. Kiekviena iš Šalių pareiškia ir garantuoja kitai Šaliai, kad:
		1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
		2. Šalis atliko visus teisinius veiksmus, būtinus, kad Preliminarioji sutartis būtų tinkamai sudaryta ir galiotų;
		3. sudarydama Preliminariąją sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir/ar susitarimų;
		4. Šalies atstovai, pasirašę šią Preliminariąją sutartį, yra Šalies tinkamai įgalioti ją pasirašyti;
		5. Preliminarioji sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Preliminariosios sutarties sąlygas;
		6. Preliminariosios sutarties sudarymo dieną Šalims šios Preliminariosios sutarties sąlygos yra aiškios ir suprantamos bei vykdytinos.
	2. Rangovas patvirtina, kad:
		1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Lietuvos Respublikos Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą (toliau – Pirkimų įstatymas).
		2. Pasiūlymų pateikimo dienai pats ar kartu su jungtinės veiklos partneriais ar subrangovais turi visus teisės aktais numatytus leidimus, licencijas, darbuotojus ir/ar personalą, organizacines ir technines priemones, reikalingas Pirkimo Techninėje užduotyje nurodytiems Darbams kokybiškai atlikti.
	3. Užsakovas patvirtina, kad priims pagal šios Preliminariosios sutarties pagrindu sudarytų Pagrindinių sutarčių nuostatas kokybiškai atliktus Darbus ir už tokius Darbus atsiskaitys Pagrindinėje sutartyje nustatytais terminais.
	4. Preliminarioji sutartis yra sudaryta remiantis Pirkimo įstatymo bei kitų teisės aktų nuostatomis. Tais atvejais, kai Preliminariosios sutarties nuostatos neatitinka Pirkimų įstatyme nustatytų reikalavimų, taikomos Pirkimų įstatymo normos.
6. **Šalių įsipareigojimai**
	1. Užsakovas įsipareigoja:
		1. tinkamai ir sąžiningai vykdyti Preliminariąją sutartį;
		2. Preliminariosios sutarties vykdymo metu bendradarbiauti su Rangovu, teikiant Preliminariosios sutarties vykdymui pagrįstai reikalingą Rangovo prašomą informaciją, kurios pateikimo būtinybė iškilo Preliminariosios sutarties vykdymo metu;
		3. užtikrinti iš Rangovo Preliminariosios sutarties vykdymo metu gautos ir su Preliminariosios sutarties vykdymu susijusios informacijos konfidencialumą bei apsaugą;
		4. tinkamai vykdyti kitus įsipareigojimus, numatytus Preliminariojoje sutartyje ir galiojančiuose Lietuvos Respublikos teisės aktuose.
		5. Apmokėti už atliktus darbus Pagrindinėje sutartyje nustatyta tvarka.
	2. Rangovas įsipareigoja:
		1. Atnaujinto varžymosi metu teikti pasiūlymus pagal Užsakovo pateiktus Užsakymus;
		2. savo sąskaita apsaugoti Užsakovą nuo bet kokių pretenzijų, nuostolių, atsirandančių dėl Rangovo veiksmų, neveikimo ar aplaidumo vykdant Preliminariąją sutartį bei atlyginti dėl savo veiksmų padarytą žalą tretiesiems asmenims bei jų patirtus nuostolius;
		3. kiekvienai Pagrindinei sutarčiai apsidrausti rangovo civilinės atsakomybės privalomuoju draudimu;
		4. atlikti darbus pagal pasirašytą Pagrindinę sutartį už Atnaujinto varžymosi metu pasiūlytus Galutinius įkainius, savo rizika bei sąskaita kaip įmanoma rūpestingiau bei efektyviau;
		5. nedelsiant raštu informuoti Užsakovą apie bet kurias aplinkybes, kurios trukdo ar gali sutrukdyti Rangovui užbaigti ar įvykdyti Darbų vykdymą nustatytais terminais arba laikantis Pagrindinėje sutartyje nustatytų sąlygų;
		6. užtikrinti iš Užsakovo Preliminariosios sutarties vykdymo metu gautos ir su Preliminariosios sutarties vykdymu susijusios informacijos konfidencialumą bei apsaugą;
		7. tinkamai vykdyti kitus įsipareigojimus, numatytus Preliminariojoje sutartyje ir galiojančiuose Lietuvos Respublikos teisės aktuose.
7. **Atnaujinto varžymosi procedūra**
	1. Užsakovas, Preliminariosios sutarties galiojimo laikotarpiu teikdamas konkretų Užsakymą, atnaujina Rangovų varžymąsi dėl Darbų atlikimo.
	2. Rangovas, pateikdamas pasiūlymą pagal Užsakovo pateiktą Užsakymą, patvirtina visų sąlygų, nurodytų Užsakyme, priimtinumą.
	3. Pagal Užsakovo pateiktą Užsakymą pateiktame Rangovo pasiūlyme (po derybų, jei vykdomos derybos) nurodytos Galutinės kainos dalys sudarant Pagrindinę sutartį negali būti keičiamos, išskyrus šioje Preliminariojoje sutartyje ir Atnaujinto varžymosi dokumentuose aiškiai nurodytus atvejus.
	4. Atnaujinto varžymosi metu Užsakovas raštu (CVP IS priemonėmis) kreipiasi į visus Rangovus ir pateikia jiems Užsakymą bei prašo iki nurodyto termino pateikti pasiūlymus.
	5. Atnaujinto varžymosi metu Užsakovas Užsakyme Rangovams pateikia informaciją apie:
		1. numatomus įsigyti Darbus, įskaitant per Pagrindinės sutarties galiojimo laikotarpį numatomą įsigyti (orientacinį) Darbų kiekį, Darbų atlikimo terminus ir pan. Užsakyme nurodyta informacija apie planuojamus įsigyti Darbus laikoma Atnaujinto varžymosi Darbų specifikacija;
		2. pasiūlymų vertinimo kriterijus;
		3. terminą pasiūlymams pateikti. Šis terminas turi būti kiekvienu atveju nustatomas Užsakovui įvertinus konkrečių perkamų Darbų specifiką, sudėtingumą, Darbų įsigijimo skubą ir kitas svarbias aplinkybes ir negali būti trumpesnis negu 3 (trys) darbo dienos nuo Užsakymo pateikimo dienos. Rangovų Pasiūlymai turi būti Užsakovo gauti iki Užsakyme nurodyto termino pabaigos. Po termino pabaigos gauti Rangovų Pasiūlymai laikomi negautais ir nebus nagrinėjami;
		4. Pagrindinės sutarties galiojimo terminą;
		5. Informacija apie Pagrindinėje sutartyje numatytus taikomų delspinigių dydžius, įvykdymo garantijos (laidavimo) dydį ir taikymą;
		6. atsiskaitymo už Darbus terminą (ne ilgesnį kaip 30 (trisdešimt) kalendorinių dienų), nuo dienos, kai Užsakovas gavo visus tinkamus dokumentus;
		7. kitas konkretaus Darbų pirkimo atveju, Užsakovo vertinimu, svarbias aplinkybes ar informaciją apie perkamus Darbus, pasiūlymų pateikimo, ir/ar Pagrindinės sutarties sudarymo tvarką.
	6. Užsakovas Atnaujinto varžymosi metu nurodys konkretų delspinigių dydį, taikomą už dėl Rangovo kaltės atsiradusį vėlavimą atlikti Darbus ir/ar nepašalinimą nustatytų Darbų trūkumų per Pagrindinėje sutartyje nustatytus terminus. Užsakovo nustatomas delspinigių dydis negalės būti didesnis nei 0,1 (vieną dešimtoji) procentų nuo Pagrindinėje sutartyje numatytų Darbų kainos dydžio už kiekvieną uždelstą kalendorinę dieną (tačiau bet kokiu atveju ne mažiau kaip 20,00 EUR (dvidešimt eurų) už kiekvieną uždelstą kalendorinę dieną). Jei Užsakovo pateiktame Užsakyme konkretus delspinigių dydis nėra nurodomas, laikoma, kad už vėlavimą atlikti darbus ir/ar nepašalinimą nustatytų Darbų trūkumų per Pagrindinėje sutartyje nustatytus terminus, taikomi šiame punkte nurodyto dydžio delspinigiai. Maksimalus delspinigių dydis negali viršyti 50% (penkiasdešimt procentų) Pagrindinės sutarties vertės.
	7. Gavęs Rangovo paklausimą, Užsakovas įsipareigoja per protingą terminą raštu patikslinti informaciją, pateiktą Užsakyme. Rašytinis patikslinimas turi būti pateikiamas visiems Preliminariąsias sutartis su Užsakovu sudariusiems Rangovams. Užsakovas, pateikęs šiame punkte nurodytus patikslinimus ar paaiškinimus, turi teisę savo nuožiūra pratęsti pasiūlymų pateikimo terminą apie tai raštu informuodamas visus Preliminariąsias sutartis su Užsakovu sudariusius Rangovus ir įsipareigoja sudaryti galimybę visiems Pasiūlymus pateikusiems Rangovams patikslinti pasiūlymus.
	8. Kiekvieno Atnaujinto varžymosi metu kiekvienas Rangovas įsipareigoja nesudaryti draudžiamų susitarimų, kaip tai reglamentuoja Lietuvos Respublikos konkurencijos įstatymas.
	9. Rangovas taip pat įsipareigoja imtis visų reikiamų priemonių, siekdamas užtikrinti, kad jo Atnaujinto varžymosi metu pateikto Pasiūlymo turinys netaptų žinomas kitiems Rangovams.
	10. Atnaujinto varžymosi metu pateikti Pasiūlymai gali būti vertinami:
		1. pagal kainą;
		2. kainos ir kokybės santykį.
	11. Kai keliuose galutiniuose pasiūlymuose nurodoma tokia pati kaina ar surenkamas toks pats balų skaičius, pirmesniu laikomas Rangovas, anksčiausiai pateikęs galutinį pasiūlymą.
	12. Užsakovas, priėmęs sprendimą dėl laimėjusio pasiūlymo, raštu informuoja Rangovus, kurie pateikė pasiūlymus, apie pasiūlymų vertinimo rezultatus, nurodydamas Atnaujintą varžymąsi laimėjusio Rangovo pavadinimą ir laimėjusio pasiūlymo kainą, o taip pat kitų Rangovų vietą pasiūlymų vertinimo eilėje, į kurią neįtraukiami Preliminariojoje sutartyje ir/ar Užsakyme nustatytų reikalavimų neatitinkantys Rangovų pasiūlymai.
	13. Pagrindinės sutarties sudarymui netaikomas sutarties sudarymo atidėjimo terminas.
	14. Užsakovas turi teisę bet kuriuo metu iki Pagrindinės sutarties sudarymo nutraukti Atnaujinto varžymosi procedūrą apie tai informuodamas visus Rangovus.
	15. Pagrindinė sutartis su Atnaujintą varžymąsi laimėjusiu Rangovu turi būti sudaroma raštu pagal pridedamą Pagrindinės sutarties projektą. Užsakovas, atsižvelgdamas į kiekvieno Užsakymo specifiką, gali koreguoti Pagrindinės sutarties projekto sąlygas.
	16. Jei Atnaujintą varžymąsi laimėjęs Rangovas: 1) raštu atsisako sudaryti Pagrindinę sutartį, 2) nustatytais terminais nepateikia Užsakovui pasirašytos Pagrindinės sutarties, 3) nepateikia Pagrindinės sutarties įvykdymo užtikrinimo (jeigu prašoma); 4) laimėjusio Rangovo kvalifikacija tapo nebeatitinkančia šios Preliminariosios sutarties reikalavimų ir tokie neatitikimai reikalavimams nėra pašalinami per Užsakovo nustatytą terminą, 5) paaiškėja, kad laimėjęs Rangovas pažeidė ir/ar pažeidžia šios Preliminariosios sutarties nuostatas, reglamentuojančias konkurenciją, laikoma, kad toks Rangovas atsisakė pasirašyti Pagrindinę sutartį. Tokiu atveju atnaujintą varžymąsi laimėjęs Rangovas, Užsakovo pareikalavimu, moka Užsakovui 5 % (penkių procentų) savo Pasiūlymo, pateikto Atnaujinto varžymosi metu, vertės baudą, o teisė sudaryti Pagrindinę sutartį gali būti (tačiau, neprivalo) perduodama Rangovui, pasiūlymų eilėje esančiam po atsisakiusio sudaryti Pagrindinę sutartį Rangovo.
	17. Jei Atnaujinto varžymosi metu nebuvo gauta pasiūlymų arba visi gauti pasiūlymai neatitiko Pagrindinėje sutartyje ir/ar Užsakyme nustatytų reikalavimų, Atnaujinto varžymosi procedūra laikoma nutrūkusia ir Užsakovas turi teisę savo nuožiūra atlikti bet kurį iš toliau nurodytų veiksmų:
		1. pakartotinai organizuoti Atnaujintą varžymąsi dėl tų pačių Darbų darydamas arba nedarydamas varžymosi sąlygų pakeitimų;
		2. organizuoti Atnaujintą varžymąsi dėl siauresnės ir/ar platesnės Darbų apimties.
	18. Paskutinės Pagrindinės sutarties įgyvendinimo terminas kartu su apmokėjimo terminu, negali viršyti Preliminarios sutarties galiojimo termino.
8. **Dalyvavimo Atnaujintuose varžymuose blokavimas**
	1. Užsakovas, informavęs Rangovą, bet kuriuo metu gali blokuoti Rangovo dalyvavimą Atnaujintuose varžymuose (įskaitant jau vykstančius) esant bent vienai iš šių aplinkybių:
		1. Užsakovas turi pagrindo manyti, kad Darbų sąraše siūlomi Rangovo Darbai neatitinka Preliminariosios sutarties priede Nr. 2 pateiktos Techninės užduoties ar su siūlomais Darbais susijusių teisės aktų reikalavimų;
		2. Užsakovas turi pagrindo manyti, kad Rangovas gali neatitikti Pirkimo dokumentuose numatytų kvalifikacinių reikalavimų;
		3. Rangovui ar Užsakovui pateikiamas ieškinys ar bet koks kitas reikalavimas, galintis turėti neigiamos įtakos Rangovo atitikimui kvalifikaciniams reikalavimams ar tolimesniam tinkamam sutartinių įsipareigojimų vykdymui;
		4. Rangovas nevykdo ar netinkamai vykdo įsipareigojimus pagal šią Preliminariąją ar Pagrindinę sutartį;
		5. Rangovo pagal ankstesnes Pagrindines sutartis atliktų darbų kokybė iš esmės neatitinka Užsakovo reikalavimų ir lūkesčių.
9. **Preliminariosios sutarties pakeitimai**
	1. Visi Sutarties pakeitimai, papildymai ir priedai galioja tik tuo atveju, jeigu jie yra sudaryti raštu ir tinkamai pasirašyti visų Šalių tinkamai įgaliotų atstovų. Tokie Sutarties pakeitimai ir papildymai įsigalioja nuo jų pasirašymo momento ir tampa neatskiriama Sutarties dalimi, jeigu Šalys raštu nesusitarė kitaip.
	2. Sutarties sąlygų keitimu nėra laikomi techninio pobūdžio Sutarties pakeitimai (pavyzdžiui, Šalių rekvizitai, kontaktiniai duomenys, klaidos) bei atskirų Sutarties vykdymo sąlygų koregavimas Sutartyje (Pagrindinėje sutartyje) numatytomis aplinkybėmis.
	3. Sutarties sąlygos Sutarties galiojimo laikotarpiu gali būti keičiamos Pirkimų įstatymo 97 str. nustatytos tvarkos.
	4. Rangovas turi teisę siūlyti Sutarties keitimą pateikdamas rašytinį siūlymą Užsakovo Sutarties p. 10.2.2. nurodytam Įgaliotam atstovui, atsakingam už Sutarties keitimų administravimą. Rašytiniame siūlyme turi būti pateiktas Sutarties keitimo pagrindimas ir nurodytas teisinis pagrindas. Pranešimas turi būti pateiktas kaip įmanoma greičiau, bet ne vėliau kaip per 28 dienas po to, kai Rangovas sužinojo arba turėjo sužinoti apie atitinkamą įvykį ar aplinkybę dėl kurios, Rangovo nuomone, Sutartis turėtų būti pakeista. Jeigu Rangovas nepateikia pranešimo per minėtą 28 dienų terminą ir (arba) jį pateikia ne Sutarties p. 10.2.2. nurodytam Užsakovo atstovui, atsakingam už Sutarties keitimų administravimą, laikoma, kad Rangovas atsisakė pasiūlyti Sutarties keitimą, o Užsakovas atleidžiamas nuo atsakomybės, susijusios su Sutarties keitimu, ar susijusių pretenzijų.
10. **Susirašinėjimas, įgalioti asmenys**
	1. Visi pranešimai ir kita informacija tarp Šalių pagal šią Preliminariąją sutartį atliekami raštu ir laikomi tinkamai pateiktais, jei įteikti asmeniškai, siunčiami per kurjerį, registruotu paštu ar elektroniniu paštu.
	2. Šia Sutartimi šalys įgalioja žemiau nurodytus asmenis pasirašyti visus su šia Sutartimi susijusius Darbų perdavimo-priėmimo aktus taip pat Sutartyje nustatyta tvarka ir kitus Sutarties vykdymo dokumentus. Šalių įgalioti asmenys (toliau – „Įgalioti asmenys“) yra:
		1. Užsakovo atstovas, atsakingas už Rangovo Sutartyje nurodytų pareigų vykdymo priežiūrą – vyr. projektų inžinierius Skirmantas Buivydas, tel. +370~633-07306, el. paštas s.buivydas@kn.lt ;
		2. Užsakovo atstovas, atsakingas už Sutarties keitimų administravimą, Sutarties ir jos pakeitimų paskelbimą – Vyresnioji pirkimų vadybininkė Natalija Rikun, tel. + 370 46 391650; el. p. n.rikun@kn.lt;
		3. Rangovo – projektų vadovas Igoris Konovalenko, tel. + 370 699 41361, el. paštas i.konovalenko@eer.lt.
	3. Įgalioti asmenis yra įgalioti pasirašyti visus su šia Preliminariąja sutartimi susijusius Darbų perdavimo-priėmimo aktus taip pat Sutartyje nustatyta tvarka ir kitus Preliminariosios sutarties vykdymo dokumentus, tačiau neturi teisės žodžiu, raštu ar bet kokiais kitais veiksmais ir/ar būdais susitarti su kita Šalimi dėl Preliminariosios sutarties sąlygų keitimo ar koregavimo.
	4. Kiekviena Šalis privalo per 5 (penkias) darbo dienas pranešti kitai Šaliai apie šioje Preliminariojoje sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Preliminariojoje sutartyje nurodytu adresu išsiųsti pranešimai ir kita korespondencija laikomi įteiktais tinkamai.
11. **Atitikimas kvalifikaciniams reikalavimams**
	1. Rangovas įsipareigoja Preliminariosios sutarties galiojimo laikotarpiu atitikti Pirkimo dokumentuose nurodytus kvalifikacinius reikalavimus. Užsakovui gavus informacijos, kad Rangovas gali neatitikti Pirkimo dokumentuose numatytų kvalifikacinių reikalavimų, Užsakovas gali paprašyti Rangovo pateikti atitikimą Pirkimo dokumentuose numatytiems kvalifikaciniams reikalavimams įrodančius dokumentus.
12. **Kvalifikuotų sertifikatų pateikimas (el. parašas)**
	1. Rangovas Preliminariosios sutarties pagrindu turės teisę teikti pasiūlymus Atnaujintame varžymesi tiktai prieš tai pateikęs duomenis apie turimą Kvalifikuotą sertifikatą, tvirtinantį saugų elektroninį parašą (kaip tai apibrėžta Lietuvos Respublikos elektroninio parašo įstatyme), kuriuo pasirašomi pasiūlymai.
	2. Jei Preliminariosios sutarties galiojimo laikotarpiu pasibaigia Rangovo Kvalifikuoto sertifikato galiojimo laikas, Rangovas, norėdamas teikti pasiūlymus Atnaujintame varžymesi, nedelsdamas turi pratęsti Kvalifikuoto sertifikato galiojimo laiką arba įsigyti naują Kvalifikuotą sertifikatą ir apie tai informuoti Užsakovą, pateikiant saugiu elektroniniu parašu (patvirtintu Kvalifikuotu sertifikatu) pasirašytą pavyzdinį dokumentą.
13. **Preliminariosios sutarties nutraukimas**
	1. Šalys turi teisę nutraukti šią Preliminariąją sutartį vienašališkai nesikreipdamos į teismą, Lietuvos Respublikos teisės aktuose numatytais pagrindais ir tvarka.
	2. Užsakovas bet kuriuo metu turi teisę vienašališkai, nesikreipdamas į teismą, nutraukti šią Preliminariąją sutartį prieš 30 (trisdešimt) kalendorinių dienų raštu pranešęs apie tai Rangovams, jei tuo pačiu metu nutraukia visas su Rangovais po įvykdyto Pirkimo sudarytas preliminariąsias sutartis. Tokiu atveju Rangovams yra sumokama tik už faktiškai tinkamai iki Preliminariosios sutarties nutraukimo dienos atliktus Darbus ir jokios kitos pareigos Užsakovui neatsiranda, įskaitant, bet neapsiribojant, Užsakovas neturi mokėti Rangovams jokių kitų sumų ir/ar mokėjimų.
	3. Jei Šalis nevykdo arba netinkamai vykdo savo įsipareigojimus pagal Preliminariąją sutartį, ji pažeidžia Preliminariąją sutartį. Vienai iš Šalių pažeidus Preliminariąją sutartį, kiekviena iš Šalių turi teisę naudotis bet kokiais teisėtais savo teisių gynimo būdais, įskaitant:
		1. reikalauti kitos Šalies vykdyti sutartinius įsipareigojimus;
		2. reikalauti atlyginti nuostolius;
		3. reikalauti sumokėti Preliminariojoje sutartyje nustatytas netesybas ir atlyginti nuostolius.
	4. Užsakovas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Rangovą, nutraukti Preliminariąją sutartį, jeigu Rangovas iš esmės pažeidė Preliminariąją sutartį. Rangovo padarytas Preliminariosios sutarties pažeidimas laikomas esminiu šiais atvejais:
		1. Rangovo ir/ar jo pasitelktų subrangovų kvalifikacija tapo nebeatitinkančia šios Preliminariosios sutarties reikalavimų ar Rangovo teisė vykdyti perkamus Darbus tapo apribota teisės aktuose nustatytais pagrindais ir šie neatitikimai nebuvo ištaisyti per Užsakovo nurodytą terminą;
		2. Rangovas be raštiško Užsakovo sutikimo Preliminariajai sutarčiai ir/ar Pagrindinei sutarčiai vykdyti pasitelkia subrangovus;
		3. Rangovas pakeičia Jungtinės veiklos sutartyje nurodytus partnerius kitais be raštiško Užsakovo sutikimo;
		4. Rangovui yra iškeliama bankroto ar restruktūrizavimo byla, Užsakovui tampa žinoma apie kitokį priverstinį Rangovo kreditorių teisių įgyvendinimą, galintį turėti esminės įtakos Rangovo galimybėms toliau vykdyti Preliminariąją sutartį ir/ar dėl Rangovo yra priimamas ir įsiteisi apkaltinamasis teismo nuosprendis už 2004-03-31 Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo 45 straipsnio 1 dalyje išvardytuose Europos Sąjungos teisės aktuose apibrėžtus nusikaltimus;
		5. Rangovas pažeidžia šios Preliminariosios sutarties nuostatas, reglamentuojančias konkurenciją, korupcijos prevenciją ar konfidencialios informacijos valdymą;
		6. Rangovas nevykdo arba netinkamai vykdo savo sutartinių įsipareigojimų Užsakovui pagal šią Preliminariąją arba Pagrindinę sutartį ir per 10 (dešimt) kalendorinių dienų nuo Užsakovo raštiško pranešimo, kuriame nurodoma kokie įsipareigojimai nevykdomi, Rangovas neįvykdo savo įsipareigojimų Užsakovui, neištaiso Užsakovo nurodytų Preliminariosios arba Pagrindinės sutarties vykdymo pažeidimų/trūkumų arba tampa akivaizdu, kad šių įsipareigojimų Rangovas įvykdyti nebegalės;
		7. Rangovas nepateikia pasiūlymų 2 (du) kartus iš eilės Atnaujinto varžymosi procedūrų metu;
		8. Paaiškėjus, jog Rangovo pagal ankstesnes Pagrindines sutartis atliktų darbų kokybė iš esmės neatitinka Užsakovo reikalavimų ir lūkesčių.
		9. kitais atvejais, kurie pagal Lietuvos Respublikos civilinio kodekso 6.217 str. ir/ar pagal šią Preliminariąją sutartį būtų laikomi esminiais Preliminariosios sutarties pažeidimais.
	5. Ši Preliminarioji sutartis prieš terminą gali būti nutraukta rašytiniu abipusiu šalių sutarimu.
	6. Preliminariosios sutarties nutraukimas neturi įtakos bet kurios iki šios Preliminariosios sutarties nutraukimo sudarytos ir tebegaliojančios Pagrindinės sutarties vykdymui, nebent dėl esminių pasikeitusių aplinkybių tokios Pagrindinės sutarties vykdymas tampa neaktualus.
	7. Preliminariosios sutarties nuostatos, numatančios šalių įsipareigojimus, susijusius su Konfidencialios informacijos saugojimu, galioja ir po Preliminariosios sutarties nutraukimo ar galiojimo pabaigos, taip pat galioja bet kuri kita nuostata, kai tiesiogiai arba netiesiogiai nurodoma, kad jos galiojimas nesibaigia nutraukus Preliminariąją sutartį.
14. **Šalių atsakomybė ir Preliminariosios sutarties įvykdymo užtikrinimas**
	1. Tiek Užsakovas, tiek Rangovas privalo vykdyti savo įsipareigojimus sąžiningai, atsakingai, bendradarbiaudami, kiekviena Šalis atsako už kitai Šaliai padarytus tiesioginius nuostolius dėl savo įsipareigojimų pagal šią Preliminariąją sutartį nevykdymo ar netinkamo vykdymo.
	2. Užsakovas ar Rangovas neatlygina vienas kitam netiesioginių nuostolių ir (arba) pelno, pajamų, geros reputacijos ar planuotų sutaupymų praradimo.
	3. Jeigu Užsakovas nutraukia Preliminariąją sutartį dėl esminio Preliminariosios sutarties pažeidimo, Rangovas privalo sumokėti Užsakovui 1 % (vieno procento) Preliminariosios sutarties 5.2.1 punkte numatytos Preliminariosios sutarties pradinės vertės be PVM dydžio baudą ir atlyginti Užsakovo dėl to patirtus tiesioginius nuostolius, kurių nepadengia sumokėta bauda. Maksimalus atlygintinų nuostolių dydis negali viršyti 100% (šimto procentų) Preliminariosios sutarties vertės.
	4. Jeigu Rangovas nepateikia pasiūlymo atnaujinto varžymosi metu, Rangovas privalo Užsakovui sumokėti 1.000 EUR (vieno tūkstančio eurų) dydžio baudą.
	5. Šalys pareiškia, kad šioje Preliminariojoje sutartyje nustatytos netesybos yra laikomos teisingomis bei nėra per didelės ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Preliminariosios Sutarties pažeidimo (nesilaikymo), nereikalaujant nuostolių dydį patvirtinančių įrodymų.
15. **Skundai ir jų nagrinėjimas**
	1. Užsakovas, gavęs Rangovo pagrįstą skundą dėl kito Rangovo (Rangovų) nesąžiningų veiksmų, turi teisę Rangovui (Rangovams) pateikti prašymą suteikti išsamią informaciją dėl skunde išdėstytų argumentų bei aplinkybių. Rangovas minėtą informaciją privalo pateikti per 5 (penkias) darbo dienas nuo Užsakovo prašymo gavimo dienos, jei Užsakovas nenurodo ilgesnio informacijos pateikimo termino.
	2. Užsakovas, gavęs Rangovo skundą dėl Užsakovo įsipareigojimų nevykdymo / netinkamo vykdymo pagal Preliminariąją ar Pagrindinę sutartį, turi pateikti išsamią informaciją dėl skunde išdėstytų argumentų bei aplinkybių. Užsakovas minėtą informaciją privalo pateikti per 5 (penkias) darbo dienas nuo skundo gavimo dienos, jei nenurodytas ilgesnis informacijos pateikimo terminas.
16. **Konfidencialumas**
	1. Šalys susitaria, kad visa pagal šią Preliminariąją sutartį perduodama informacija yra konfidenciali (toliau – **Konfidenciali informacija**)
	2. Rangovas ir Užsakovas užtikrina, kad:
		1. jų pasitelktas ar jiems dirbantis asmuo visą tinkamam sutartinių įsipareigojimų įvykdymui gautą informaciją naudos išimtinai šios Preliminariosios sutarties ar būsimų Pagrindinių sutarčių vykdymo tikslais, o bet kokia iš kitos šalies gauta konfidenciali informacija nebus atskleista jokiai trečiajai su sutarčių vykdymu nesusijusiai šaliai be išankstinio raštiško kitos Preliminariosios sutarties šalies sutikimo;
		2. jie imasi visų būtinų atsargumo priemonių siekdami užtikrinti, kad jokia Konfidenciali informacija nebūtų atskleista (išskyrus aukščiau minimus atvejus) ar naudojama jokiais kitais tikslais, išskyrus jų darbuotojams, tarnautojams vykdant šią Preliminariąją ar vėlesnes Pagrindines sutartis.
	3. Konfidencialia informacija nelaikoma:
		1. informacija, kuri yra ar tampa vieša, išskyrus tuo atveju, kai tai atsitiko pažeidžiant šio skirsnio nuostatas;
		2. informacija, kuri yra teikiama tam, kad ji būtų pateikta viešai ir būtų įmanoma vykdyti šią Preliminariąją sutartį;
		3. informacija, kuri yra gauta iš trečiųjų asmenų, kurie ją gavo teisėtai, ir jai netaikomi apribojimai dėl atskleidimo;
		4. informacija, kuri privalo būti atskleista pagal įstatymus ar kitus teisės aktus.
17. **Ginčų sprendimas**
	1. Preliminarioji sutartis yra sudaryta, ji turi būti aiškinama ir vykdoma pagal Lietuvos Respublikos teisę.
	2. Visus Užsakovo ir Rangovo ginčus, kylančius iš šios Preliminariosios sutarties ar su ja susijusius, Šalys sprendžia derybomis.
	3. Jei ginčo nepavyksta išspręsti derybomis, ginčą Šalys gali spręsti Lietuvos Respublikos teismuose pagal Užsakovo buveinės vietą.
18. **Korupcijos prevencijos nuostatos**
	1. Rangovas negali siūlyti, duoti ar sutikti duoti bet kuriam Užsakovo darbuotojui, valstybės ar savivaldybės įstaigos tarnautojui ar kitam nurodytos įstaigos vardu veikiančiam asmeniui bet kokios dovanos ar pinigų sumos kaip paskatinimo ar atlygio, kad būtų atliktas koks nors veiksmas, nuo jo susilaikyta, ar už atliktą veiksmą ar susilaikymą nuo veiksmo atlikimo.
19. **Įsipareigojimų perleidimas, subranga ir Jungtinės veiklos partnerio keitimas**
	1. Užsakovui atskyrus funkcijų, susijusių su Pirkimo objektu, vykdymą ar kitaip tokias funkcijas perleidus Užsakovo kontroliuojamoms įmonėms, Užsakovas turės teisę perleisti teises ir pareigas pagal sudarytą Preliminariąją sutartį ir/ar Pagrindinę sutartį kitoms Užsakovo kontroliuojamoms įmonėms be atskiro Rangovo sutikimo. Šis teisių ir pareigų perėmimas neturės įtakos Rangovo teisėms ir pareigoms pagal Preliminariąją sutartį ir/ar Pagrindinę sutartį. Kitais atvejais Šalys neturi teisės perleisti iš šios Preliminarios sutarties kylančių teisių ir pareigų be išankstinio rašytinio kitos Šalies sutikimo.
	2. Šalių juridinio statuso pasikeitimas neturi įtakos šios Preliminariosios sutarties galiojimui ir jos vykdymui. Tokiomis aplinkybėmis įsipareigojimai pagal šią Preliminariąją sutartį pereina šalies teises ir pareigas perimančiam subjektui.
	3. Bet kokie fiziniai ar juridiniai asmenys, kuriuos Rangovas pasitelkia šios Preliminariosios sutarties ir/ar Pagrindinės sutarties vykdymui, neatsižvelgiant į tai, kokie teisiniai ryšiai sieja šiuos asmenis su Rangovu, yra laikomi Rangovo agentais. Šių asmenų veiksmai vykdant Preliminariąją sutartį ir/ar Pagrindinę sutartį Rangovui sukelia tokias pačias pasekmes, kaip jo paties veiksmai.
	4. Rangovas neturi teisės pasitelkti Subangovų, jei savo Pasiūlyme nenurodė, kad ketina tai padaryti. Jeigu Rangovas Pagrindinėje sutartyje numatytiems Darbams atlikti nori samdyti kitą ar papildomą, nei nurodyta Pasiūlyme, Subrangovą, jis privalo prieš tai Užsakovui įrodyti jo patikimumą ir gebėjimą vykdyti paskirtas funkcijas, gauti raštišką Užsakovo sutikimą dėl pasirinkto Subrangovo tinkamumo bei pateikti Subrangovo dokumentus, pagrindžiančius atitikimą Pirkimo sąlygose Subrangovams nustatytiems reikalavimams (jei tokie reikalavimai buvo kelti). Užsakovas įsipareigoja pateikti Rangovui raštišką sutikimą/nesutikimą dėl pasirinkto Subrangovo ne vėliau kaip per 5 (penkias) dienas nuo visų reikiamų dokumentų pateikimo Užsakovui dienos. Rangovas visada bus atsakingas už Preliminariosios sutarties ir/ar Pagrindinės sutarties vykdymą, įskaitant Subrangovams perduodamos vykdyti Preliminariosios sutarties ir/ar Pagrindinės sutarties dalies kokybę ir padarytą žalą. Jei Rangovas pasamdo Subrangovą be Užsakovo raštiško sutikimo, Rangovas privalo, Užsakovui pareikalavus, nedelsiant atsisakyti tokio Subrangovo paslaugų.
	5. Atsiradus poreikiui keisti Jungtinės veiklos sutartyje nurodytus partnerius kitais (jeigu Darbai atliekami pagal Jungtinės veiklos sutartį), Jungtinės veiklos partneriai privalo įvykdyti visas žemiau nurodytas sąlygas:
		1. pateikti Užsakovui pasiliekančio(-ių) Jungtinės veiklos partnerio(-ių) prašymą dėl Jungtinės veiklos partnerio(-ių) keitimo;
		2. pateikti Užsakovui pasitraukiančio(-ių) Jungtinės veiklos partnerio(-ių) prašymą pasitraukti iš Jungtinės veiklos sutarties partnerių ir perduoti visus įsipareigojimus pagal Jungtinės veiklos sutartį naujajam(-iems) / pasiliekančiam (-iams) Jungtinės veiklos partneriui (-iams);
		3. pateikti Užsakovui naujojo(-ųjų) / pasiliekančio(-ių) Jungtinės veiklos partnerio(-ių) raštišką sutikimą(-us) pakeisti pasitraukiantį(-čius) Jungtinės veiklos partnerį (-ius) bei prisiimti visus pasitraukiančio(-ių) Jungtinės veiklos partnerio(-ių) įsipareigojimus pagal Jungtinės veiklos sutartį bei naujojo(-ųjų) / pasiliekančio(-ių) Jungtinės veiklos partnerio(-ių) kvalifikaciją pagrindžiančius dokumentus;
		4. gauti Užsakovui rašytinį sutikimą keisti jungtinės veiklos partnerius;
		5. pateikti Užsakovui naujos Jungtinės veiklos sutarties ar esamos Jungtinės veiklos sutarties pakeitimo kopiją, kurioje pasiliekančiojo(-iųjų) Jungtinės veiklos partnerio(-ių) įsipareigojimai išliks tokie patys kaip ir ankstesnėje Jungtinės veiklos sutartyje, o naujasis(-ieji) / pasiliekantis(ys) Jungtinės veiklos partneris(-iai) perims visus pasitraukiančiojo(-iųjų) Jungtinės veiklos partnerio(-ių) įsipareigojimus pagal ankstesnę Jungtinės veiklos sutartį.
20. ***Force majeure***
	1. Nė viena Preliminariosios sutarties Šalis nėra laikoma pažeidusia Preliminariąją sutartį arba nevykdančia savo įsipareigojimų pagal šią Preliminariąją sutartį, jei įsipareigojimus vykdyti jai trukdo nenugalimos jėgos (*force majeure*) aplinkybės, atsiradusios po Preliminariosios sutarties įsigaliojimo dienos.
	2. Jei kuri nors Preliminariosios sutarties Šalis mano, kad atsirado nenugalimos jėgos (*force majeure*) aplinkybės, dėl kurių ji negali vykdyti savo įsipareigojimų, ji nedelsdama informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį.
	3. Jei nenugalimos jėgos (*force majeure*) aplinkybės trunka ilgiau kaip 30 (trisdešimt) kalendorinių dienų, tuomet, bet kuri Preliminariosios sutarties Šalis turi teisę nutraukti Preliminariąją sutartį įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimties) kalendorinių dienų laikotarpiui nenugalimos jėgos (*force majeure*) aplinkybės vis dar yra, Preliminarioji sutartis nutraukiama ir pagal Preliminariosios sutarties sąlygas Šalys atleidžiamos nuo tolesnio Preliminariosios sutarties vykdymo.
21. **Priedai**
	1. Kiekvienas šios Preliminariosios sutarties priedas yra neatskiriama jos dalis.
	2. Prie sutarties pridedami šie priedai:
		1. Priedas Nr. 1 – Pagrindinė sutartis.
		2. Priedas Nr. 2 – Techninė užduotis.
		3. Priedas Nr. 3 – Rangovo Pasiūlymas.
22. **Baigiamosios nuostatos**
	1. Ši Preliminarioji sutartis sudaroma lietuvių kalba.
	2. Preliminarioji sutartis sudaryta 2 (dviem) vienodą juridinę galią turinčiais egzemplioriais – po 1 (vieną) kiekvienai Šaliai.
23. **Šalių rekvizitai ir parašai**

|  |  |  |
| --- | --- | --- |
|  | **Užsakovas:** | **Rangovas:** |
| pavadinimas: | **Akcinė bendrovė „Klaipėdos nafta“** |  **UAB „Elektrėnų energetikos remontas“** |
| adresas: | Burių 19, LT91003 Klaipėda | Savanorių prospektas 109, LT-44208, Kaunas |
| adresas korespondencijai: | Baltijos pr. 40, LT-93239 Klaipėda | Savanorių prospektas 109, LT-44208, Kaunas |
| juridinio asmens kodas: | 110648893  | 302248093 |
| PVM mokėtojo kodas: | LT106488917 | LT100004451711 |
| telefonas: | (8 46) 391772 | 8 37 407481 |
| faksas: | (8 46) 311399 |  |
| el. paštas:  | info@kn.lt | eer@eer.lt |
| a.s. Nr.: | LT90 7044 0600 0076 4196 | LT71 7300 0100 7103 9735 |
| bankas: | AB SEB bankas | AB Swedbank |
| banko kodas: | 70440 | 73000 |
|  | Generalinis direktoriusMindaugas Jusius  parašas | Direktorius Arūnas Juozaitis A.V.  parašas |